भारत सरकार

पंचायती राज मंत्रालय

**राज्‍य सभा**

**अतारांकित प्रश्‍न सं. 2064**

दिनांक 28 जुलाई, 2014 को उत्‍तरार्थ

स्‍कीमों की सूक्ष्‍म (माइक्रो) योजना बनाना

2064 श्री रीताब्रता बनर्जी : क्‍यापंचायती राज मंत्रीयह बताने की कृपा करेंगे किपंचायतों और स्‍थानीय विद्यालयों तथा स्‍वास्‍थ्‍य इकाईयों के सहयोग से ग्राम पंचायत स्‍तर पर स्‍वास्‍थ्‍य, शिक्षा तथा महिला एवं बाल कल्‍याण से संबंधित स्‍कीमों की सूक्ष्‍म योजना बनाने के अनुभव का ब्‍यौरा क्‍या है ?

**उत्‍तर**

पंचायती राज, ग्रामीण विकास तथा पेय जल एवं स्‍वच्‍छता राज्‍य मंत्री

(श्री उपेन्‍द्र कुशवाहा )

इस मंत्रालय में उपलब्‍ध सूचना के अनुसार, कुछ पंचायतों ने व्‍यापक विकेंद्रीकृत नियोजन दृष्‍टिकोण अपनाते हुए सर्व शिक्षा अभियान समेत कई स्‍कीमों में सूक्ष्‍म योजना के माध्‍यम से उल्‍लेखनीय उपलब्‍धियां दिखाई हैं। सूक्ष्‍म नियोजन का अनुभव अंतरण की सीमा और उस भूमिका की प्रकृति, जो स्‍वास्‍थ्‍य, शिक्षा और महिला-कल्‍याण के क्षेत्रों में पंचायती राज संस्‍थाओं द्वारा निभाने हेतु राज्‍य द्वारा अभिकल्‍पना की गई है, से जुड़ा है । इसके अतिरिक्‍त , पिछड़ा क्षेत्र अनुदान नीधि, जो ढांचागत संरचना में महत्‍वपूर्ण अंतरालों को भरने हेतु मंत्रालय का फ्लैगशिप कार्यक्रम है, के अंतर्गत अभिचिहि्नत जिलों के ग्रामीण क्षेत्रों में पंचायतें व शहरी क्षेत्रों में नगरपालिकाएं विकेंद्रीकृत सूक्ष्‍म नियोजन के माध्‍यम से गतिविधियां चलाती हैं । ये निधियां आंगनवाड़ी केंद्रों, पंचायत भवनों, सड़कों, पुलियों, पुलों, सामुदायिक केन्‍द्रों, विद्यालय भवनों, खेल के मैदानों, नागरिक सुविधाओं, स्‍वास्‍थ्‍य केन्‍द्रों, पशु चिकित्‍सालयों/केन्‍द्रों, जलापूर्ति, ग्रामीण विद्युतीकरण इत्‍यादि के निर्माण जैसी गतिविधियों के लिए उपयोग में लायी गयी हैं ।

**\*\*\*\*\*\***